ነባሪ ከተማ ሽረ እንዳስላሰ በዓል ሞያ ፊልምን ነጋዳይን ሙሉብርሃን ማሾ ድማ፡ መረጻ ክካየድ ኣለዎ ዝብል ቅዋም ከምዘለዎን፡ ነዚ ዝኽልክል ምኽንያት ከምዘየለን ይገልፅ። "ኣነ ብስርዓት ክምራሕ እየ። እቲ ሕጊ ዘቐመጦ ኣካይዳ ክኸይድ እየ፤ ህዝቢ ይቕበለኒ እንተሃልዩ ክቕጽል እንተዘይኮይኑ ድማ እቲ ዝሓሸ ዕድል ይርከብ" ይብል፡ ነቲ መንግስቲ ትግራይ መረጻ ንምክያድ ዝወሰዶ ስጉምቲ ብምንኣድ። መረጻ በብሓሙሽተ ዓመት ክካየድ ከምዘለዎ ኣብ ሕገ መንግስቲ ዝተቐመጠ ነገር ኣሎ። ንሱ ኣብ ዘይኸውን ከኣ ክስዕብ ዝኽእል ሓደጋታት ከምዘሎ ዝገልፅ ኣይተ ሙሉብርሃን፡ ኣብ ግዘ መረጻ በጺሕካ ኮሮናቫይረስ ከም ዓንቃፊ ምቕማጥ ግቡእ ኣይኮነን ዝብል ቅዋም እዩ ዘለዎ። "ኩሉ ምንቅስቓሳት እናተገብረ እዩ። ንኣብነት መንግስቲ ፌደራል ኣኼባታት የካየድ፤ ዝደለይዎ ምንቅስቓሳት መንግስቲ ይግበር ኣሎ። ተኣኪቦም'ውን ይውዕሉ ኣለዉ። ኣብ መረጻ በጺሓ ደኣ እንታይ ተኣምር ኣርእያ?
